b'\n_START_ARTICLE_\nZlatnikas\n_START_PARAGRAPH_\nZlatnikas, zolotnikas (rus. \xd0\xb7\xd0\xbb\xd0\xb0\xd1\x82\xd0\xbd\xd0\xb8\xd0\xba, \xd0\xb7\xd0\xbe\xd0\xbb\xd0\xbe\xd1\x82\xd0\xbd\xd0\xb8\xd0\xba)\xc2\xa0\xe2\x80\x93 pirmoji senov\xc4\x97s Rusijos aukso moneta, kaldinta Kijeve X a. pabaigoje\xc2\xa0\xe2\x80\x93 XI a. prad\xc5\xbeioje, netrukus po Vladimiro Sviatoslavi\xc4\x8diaus \xc4\xafvykdyto Rusios krik\xc5\xa1to._NEWLINE_Tikrasis monetos pavadinimas ne\xc5\xbeinomas. Tradicinis numizmatikos terminas zlatnikas paimtas i\xc5\xa1 912\xc2\xa0m. Rusios-Bizantijos sutarties, pasira\xc5\xa1ytos kunigaik\xc5\xa1\xc4\x8dio Olego. Viso rasta 11 toki\xc5\xb3 monet\xc5\xb3.\n_START_SECTION_\nZlatniko atradimo istorija\n_START_PARAGRAPH_\nPirm\xc4\x85j\xc4\xaf zlatnik\xc4\x85 1796\xc2\xa0m. Kijeve i\xc5\xa1 kareivio ukrainie\xc4\x8dio, kuris monet\xc4\x85 gavo i\xc5\xa1 motinos, \xc4\xafsigijo G. Bung\xc4\x97 (\xd0\x93.\xd0\x91\xd1\x83\xd0\xbd\xd0\xb3\xd0\xb5). 1815\xc2\xa0m. monet\xc4\x85 i\xc5\xa1pirko Kijevo kolekcionierius Mogilianskis (\xd0\x9c\xd0\xbe\xd0\xb3\xd0\xb8\xd0\xbb\xd1\x8f\xd0\xbd\xd1\x81\xd0\xba\xd0\xb8\xd0\xb9), bet netrukus monet\xc4\x85 pamet\xc4\x97. Kolekcionieri\xc5\xb3 pasaulyje moneta liko \xc5\xbeinoma pagal gipsin\xc4\x99 atliej\xc4\x85._NEWLINE_Prad\xc5\xbeioje zlatnikai ir srebrenikai buvo laikomi serbi\xc5\xa1komis ar bulgari\xc5\xa1komis bizanti\xc5\xa1k\xc5\xb3 monet\xc5\xb3 kopijomis. V\xc4\x97lesni radiniai lobiuose (pvz., 1804\xc2\xa0m. Pinsko lobis i\xc5\xa1 Bizantijos XI a. solid\xc5\xb3 ir keli\xc5\xb3 Vladimiro zlatnik\xc5\xb3, patek\xc4\x99s \xc4\xaf Ermita\xc5\xbe\xc4\x85), kruop\xc5\xa1t\xc5\xabs monet\xc5\xb3 tyrin\xc4\x97jimai, u\xc5\xbera\xc5\xa1\xc5\xb3 i\xc5\xa1\xc5\xa1ifravimas leido \xc4\xafsitikinti kad zlatnikai yra senov\xc4\x97s Rusios kilm\xc4\x97s._NEWLINE_Po \xc5\xa1io atradimo buvo patikrintos visos Bizantijos monetos, saugotos Ermita\xc5\xbeo rinkiniuose. Pinsko lobyje aptikti 4 zlatnikai. Radus daugiau Kijevo monet\xc5\xb3 (daugiausia\xc2\xa0\xe2\x80\x93 srebrenik\xc5\xb3), buvo \xc4\xafveiktas skepsis d\xc4\x97l X a. pabaigos Kijevo Rusios monet\xc5\xb3 sistemos buvimo. Abejon\xc4\x97s galutinai i\xc5\xa1nyko, kai 1852\xc2\xa0m. Ne\xc5\xbeine buvo aptikras lobis i\xc5\xa1 daugiau kaip 200 sidabro monet\xc5\xb3. Po to buvo rasti dar keli lobiai su srebrenikais, kurie daugiausia papuol\xc4\x97 \xc4\xaf priva\xc4\x8dias kolekcijas._NEWLINE_\xc5\xa0iuo metu \xc5\xbeinoma, kur yra 10 i\xc5\xa1 11 rast\xc5\xb3 zlatnik\xc5\xb3: Ermita\xc5\xbee\xc2\xa0\xe2\x80\x93 7, Maskvos Valstybiniame istorijos muziejuje\xc2\xa0\xe2\x80\x93 1, Nacionaliniame Ukrainos istorijos muziejuje\xc2\xa0\xe2\x80\x93 1, Odesos istorijos muziejuje\xc2\xa0\xe2\x80\x93 1.\n_START_SECTION_\nBendros \xc5\xbeinios\n_START_PARAGRAPH_\nNe syk\xc4\xaf teigta, kad Rusioje savas monetas (zlatnikus ir srebrenikus) \xc4\x97m\xc4\x97 kaldinti ne d\xc4\x97l ekonomini\xc5\xb3 sumetim\xc5\xb3 (savo aukso ir sidabro Rusia netur\xc4\x97jo, o pinig\xc5\xb3 apyvart\xc4\x85 pakankamai u\xc5\xbetikrino \xc4\xafve\xc5\xbetin\xc4\x97s Bizantijos, arab\xc5\xb3 ir V. Europos monetos), o kaip Rusios valstyb\xc4\x97s suverenumo ir svarbos \xc5\xbeenkl\xc4\x85._NEWLINE_Srebrenikus kaldino ir XI a. prad\xc5\xbeioje valdant Sviatopolkui bei Jaroslavui. O zlatnikus po Vladimiro mirties nebekaldino. Kadangi i\xc5\xa1liko nedaug zlatnik\xc5\xb3, sp\xc4\x97jama, kad zlatnikus kaldino trumpai (galb\xc5\xabt 1-2 metus) ir negausiai._NEWLINE_Dabar \xc5\xbeinomos zlatnik\xc5\xb3 monetos aptiktos lobiuose kartu su kitomis t\xc5\xb3 laik\xc5\xb3 monetomis, j\xc5\xb3 pad\xc4\x97v\xc4\x97jimas rodo buvim\xc4\x85 apyvartoje. Matyt, \xc5\xa1ios monetos nebuvo ritualin\xc4\x97s, dovanin\xc4\x97s ar skirtos apdovanojimui. Faktas, kad zlatnikai aptikti lobiuose Pinske ir Kinburge, rodo, kad zlatnikai buvo naudojami ir tarptautin\xc4\x97je pinig\xc5\xb3 apyvartoje.\n_START_SECTION_\nJubiliejin\xc4\x97 moneta su zlatniku\n_START_PARAGRAPH_\n1988\xc2\xa0m. TSRS, pa\xc5\xbeym\xc4\x97dama 1000\xc2\xa0m. senov\xc4\x97s Rusijos monet\xc5\xb3 kalybai jubiliej\xc5\xb3, i\xc5\xa1leido jubiliejin\xc4\x99 100 rubli\xc5\xb3 nominalo aukso monet\xc4\x85 su Vladimiro zlatniko atvaizdu.'